Anito Beronilla

Si Anito Boholst Beronilla ("Nits" sa iyang mga higala), natawo sa Cambalong, Merida, Leyte niadtong Marso 19, 1946, dili usab mapiri sa iyang gugma sa katitikan ug pinulongang Binisayang Sinugboanon. Natapos niya ang segundarya didto sa Western Leyte College, Dakbayan sa Ormoc.

Pamilya ug panginabuhi
Naminyo siya kang Neliza Luz, Butuanon, malinawong nanimuyo ug malamposong namatigayon sa Sibagat, Agusan del Sur, sa iyang tindahang Nelian’s Sari-sari & School Supplies. Uban sa mapinanggaon niyang kapikas, gigasahan sila sa Kahitas-an og duha ka anak, Kin ug Aian, nga pulos mga lalaki.

Sa karera sa panulat
Tungod sa balatian sa panglawas, napugos siya paghunong sa pagtuon, ug ang maong kapakyasan sa karera maoy nagtukmod kaniya sa gugma sa pagpanulat sa nagpanuigon pa siyag 20. Diyotay ra ang iyang agi sa dagang, kapin lang sa 50 ka buok nga nangapatik sa Bisaya Magasin ug sa kanhi Bag-ong Suga, sa mga tuig 1968 hangtod sa 1974, kay mibiya man siya pagpanulat sa naghimasang ang Balaod Militar sa iyang pagkaminyo.

Human sa 13 ka tuig nga paghikling sa dagang, mibalik siya pagpanulat sa tuig 1990 nga nadasig sa makanunayong pag-awhag ni Magdadagang Frank Alforque ug dayon nahimong ika-80 nga sakop sa BATHALAD.

Sa iyang pagpanaog sa mga tigi sa sinulatay, siyay ika-4 nga natuboy sa prestihiyosong talad sa Hawanan Sa Kabantog nga gipasidungog kaniya sa BATHALAD-Mindanao atol sa ika-11 nga kombensiyon niini didto sa Dakbayan sa Iligan.

Aktibo siyang opisyal, magbubulig sa Tigi sa Sinulatay sa BATHALAD-Mindanao pinaagi sa pag-abaga niya sa premyo sa balak sulod na sa pipila ka tuig.

Mga mananaog nga obra:

Unang Ganti:
 Mga Kahoy, gumalaysay (BATHALAD-Sugbo, 1994)
 Paril, gumalaysay (Bathalad-Cebu, 1996)
 Kapyot Bagon, gumalaysay (BATHALAD-Mindanao, 2006)
 Kakha-Tuka, balak (LUDABI-Sugbo, 1998)
 Ang Bililhong Inadlawan, sugilagming (Bathalad-Mindanao, 1999)

Ikaduhang Ganti:
 Sa Kinabuhi: Ang Pagtental ug ang Pagsulay, gumalaysay (BATHALAD-Mindanao 2002
 Mga Sagbot Sa Yuta, gumalaysay (Dagang Foundation, Inc. 2004, Dakbayan sa Sugbo)
 Sa Katunggan Hain Na Man Ang Mga Tambasakan, Tatay Felimon?, balak (BM, 2001, ubos sa dagangalan Nilo Capistrano)
 Basura, balak (DFI-Cebu, 2001);
 Ang Kalsada, balak (Bathalad-Cebu, 2004)
 Kabalingag, sugilanon (Bathalad-Mindanao, 2006)

Ikatulong Ganti:
 Ang Dilang Binisaya Magpabilin, gumalaysay (Bathalad-Cebu, 1996)
 Kakha-Tuka, gumalaysay (DFI-Cebu, 2004)

Mga sumpay sa gawas
 Mga mananaog sa BATHALAD-Mindanao 2006
 Talaan sa mga mananaog sa tigiay sa Dagang Foundation, Inc.

Mga Pilipinong magsusulat
Mga magsusulat sa Sinugboanon